Ezanasteen

Die Ezanasteen is 'n antieke stele wat nog in Aksoem in die hedendaagse Ethiopië staan. Aksoem was lank die hoofstad van die antieke koninkryk. Die steenmonument, wat moontlik uit die 4de eeu dateer, vertel van koning Ezana se bekering tot die Christendom en sy oorwinnings oor verskeie naburige gebiede, onder meer Meroë.

Ezana het van 330 tot 356 oor die Koninkryk Aksoem in die Horing van Afrika regeer. Hy het teen Nubië geveg en sy oorwinning op steentablette verewig om God te prys. Die inskripsies was in verskeie antieke tale, insluitende die Ethiopiese Ge'ez, die Suid-Arabiese Sabees en Grieks. Die Ezanasteen is 'n drietalige monument, nes die Rosettasteen.

Die Ethiopies-Ortodokse Tewahedo-kerk het sy oorsprong in dié tyd gehad. Die teoloog en historikus Rufinus vertel in sy Ecclesiastical History hoe sint Frumentius, 'n bevryde slaaf en Ezana se onderwyser, hom bekeer het. Teen die einde van sy bewind, omstreeks 350, het Ezana 'n veldtog teen die Koninkryk Koesj gevoer en die land verwoes. Verskeie steeninskripsies in Ge'ez is by Meroë, die Koesjiete se hoofstad, ontdek.

Verwysings

Skakels
National Geographic-artikel
Harden, J. M., "An introduction to Ethiopic Christian Literature" (1926), hoofstuk II, "Brief Historical Sketch of the Country and Church", bevat 'n bespreking van dié inskripsie

Kategorie:Koninkryk Aksoem